תשובה: וודאי לרב אשי, ליכא לאקשויי כלל, מכמה אנפי. חדא, דאתא לאשמעינן דיש זיקה, ואפילו בתרי, כדאיתא בגמ' בהדיא. ועוד, דבין לרבא בין לרב אשי, מיתה מפלת, ולא נשואין הראשונים. ובכנס נכרית, ולבסוף גירש נכרית, משרא שרייא, בין לרבא בין לרב אשי, וכדכתיבנא לעיל. והלכך לא אפשר למנקט תרי, אלא תלתא. אבל רבא אפשר למיתני שנים. אלא דניחא לתנא דמסדר מתנייתא, למנקט לה בשלשה, משום הדרא דכוליה פרקין, דנקט לכולהו בבי בשלשה. והיינו נמי דבר"פ דנקט ארבעה אחין, דייקינן בגמ': א"ה, תלת נמי? כלומר: מאי שנא, דתני הכא סידורא דכוליה פרקין, לינקט לה בשלשה, אי לאו דארבעה אצטריכא ליה למתני.